
Определение №294/24.06.2011 по гр. д. №209/2011 на ВКС, ГК, I г.о.
 


 	
	нередовност на исковата молба	
	 	
	Обжалване на решение на общото събрание на етажната собственост	
	 	
	указания на съда	
	 	
	процесуално представителство	
		
	О П Р Е Д Е Л Е Н И Е	
		
	№ 294	
		
	 С., 24.06.2011 г.	
		
	В ИМЕТО НА НАРОДА	
	 	
	 Върховният касационен съд на Република България, първо гражданско отделение, в закрито заседание в състав:	
	 	
	 Председател: ДОБРИЛА ВАСИЛЕВА	
	 	
	 Членове: МАРГАРИТА СОКОЛОВА 	
		
	 ГЪЛЪБИНА ГЕНЧЕВА	
	 	
	 като разгледа докладваното от съдия Генчева ч. гр. д.№209 по описа за 2011г., за да се произнесе, взе предвид следното:	
		
		
	Производството е по чл. 278, вр. чл. 274, ал. 3, т. 1 от ГПК.	
	 	
	 С определение от 27.12.2010г. по ч. гр. д.№508/2010г. на СГС, ТО, VІ-11 с-в, е потвърдено определението от 06.08.2010г. по гр. д.№8120/10г. на СРС, 51 с-в, с което е върната исковата молба на С. И. Г. за отмяна на решения на ОС на ЕС в жилищна сграда, находяща се в [населено място],[жк], ул.”Д-р Л. Р.” №6. 	
	 	
	 Въззивният съд е приел, че ищецът не е изпълнил в определения срок указанията за отстраняване недостатъците на исковата молба. Предявеният иск е по чл. 40 от ЗУЕС. Ищецът не е уточнил имената и адресите на етажните собственици, които са страна в производството, нито пък е посочил дали се касае за ЕС под формата на сдружение, което е страна. Ако е имал затруднения да изпълни указанията на съда в определения едноседмичен срок, той е имал възможност да иска продължаването му. 	
	 	
	 Частна касационна жалба срещу въззивното определение е подадена от ищеца. В нея се поддържа, че той е посочил лицето, което представлява етажната собственост и това е достатъчно, за да бъде разгледана исковата му молба. 	
	 	
	 В изложението по чл. 284, ал. 3, т. 1, вр. чл. 274, ал. 3, т. 1 от ГПК жалбоподателят поддържа основанието по чл. 280, ал. 1, т. 3 от ГПК по въпроса допустимо ли е съгласно чл. 32, ал. 5 от ГПК, вр. чл. 41 от ЗУЕС и чл. 47 от ЗС управителят на етажната собственост да представлява по заведени пред съда дела за отмяна на решения на ОС, свързани с нейното обикновено управление, общо всички етажни собственици, без да е необходимо да бъде нарочно упълномощаван от всеки от тях. 	
	 	
	 Върховният касационен съд, състав на първо гражданско отделение приема, че следва да се допусне касационно обжалване на въззивното определение поради противоречието му с определение №314 от 22.07.09г. по гр. д.№287/09г. на ВКС, ІІ ГО, постановено в производство по чл. 274, ал. 3, т. 1 от ГПК, както и с определение №197 от 10.05.2010г. по ч. гр. д.№144/10г. на ВКС, ІІ ГО и определението по ч. гр. д.№332/06г. на ВКС, ІV ГО.	
	 	
	 Действително, ответници в производството по иск с правно основание чл. 40 от ЗУЕС за отмяна на решение на общото събрание на собствениците в етажната собственост са самите собственици, които не са обжалвали решението. В чл. 41 от ЗУЕС обаче е предвидено, че те се представляват пред съда от председателя на управителния съвет или от упълномощено от него лице. Това е законно представителство, което е въведено с цел улесняване на процедурата по движение на делата, тъй като при етажни собствености с множество различни собственици на отделните обекти в сградата, тяхното отделно призоваване и връчване на съобщения по делото би забавило процеса. Тази цел няма да бъде постигната, ако съдът изисква вписване на имената и адресите на отделните собственици като условие за редовност на исковата молба, а и такова изискване при този специфичен иск няма. Достатъчно условие за редовност на исковата молба е посочването на името и адреса на председателя на управителния съвет или на упълномощеното от него лице. 	
	 	
	 Като е оставил без движение исковата молба с указание за посочване на имената и адресите на всички етажни собственици и като е прекратил производството по делото поради неизпълнение на това указание, районният съд е постановил неправилен съдебен акт, потвърден и от въззивния съд. Това налага отмяна на определенията на двете предходни инстанции и връщане на делото на районния съд за продължаване на съдопроизводствените действия по предявения иск. 	
	 	
	 Водим от изложеното, Върховният касационен съд, състав на първо гражданско отделение,	
		
	ОПРЕДЕЛИ: 	
		
	ДОПУСКА 	
	 	
	касационно обжалване на	
		
	определението от 27.12.2010г. по ч. гр. д.№508/2010г. на СГС, ТО, VІ-11 с-в.	
		
	ОТМЕНЯ	
	 	
	 определението от 27.12.10г. по ч. гр. д.№508/2010г. на СГС, ТО, VІ-11 с-в и потвърденото с него определение от 06.08.2010г. по гр. д.№8120/10г. на СРС, 51 с-в.	
		
	ВРЪЩА	
	 	
	 делото на Софийския районен съд за продължаване на съдопроизводствените действия по предявения иск.	
	 	
	 Определението не подлежи на обжалване.	
	 	
	ПРЕДСЕДАТЕЛ: 	
	 	
	ЧЛЕНОВЕ: 	

